III.
(Návrh)
Nariadenie vlády
Slovenskej republiky
z .................. 2002,
ktorým sa mení a dopĺňa nariadenie vlády Slovenskej republiky č. 394/1999 Z. z., ktorým sa ustanovujú podrobnosti o technických požiadavkách na výrobky z hľadiska elektromagnetickej kompatibility
Vláda Slovenskej republiky podľa § 9 ods. 3 a § 12 ods. 8 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z. (ďalej len „zákon“) a podľa § 2 ods. 1 písm. h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky nariaďuje:
Čl. I.
Nariadenie vlády Slovenskej republiky č. 394/1999 Z. z., ktorým sa ustanovujú podrobnosti o technických požiadavkách na výrobky z hľadiska elektromagnetickej kompatibility sa mení a dopĺňa takto:
1.	V úvodnej vete sa nahrádzajú slová „§ 12 ods. 5“ slovami „§ 12 ods. 8“ a slová „(ďalej len zákon)“ slovami „v znení zákona č. 436/2001 Z. z. (ďalej len „zákon“) a podľa § 2 ods. 1 písm. h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky“.
2.	V § 1 sa vkladá nový odsek 1, ktorý znie: „(1) Týmto nariadením sa transponuje do právneho systému Slovenskej republiky príslušná smernica Európskych spoločenstiev.1a)“.
Poznámka pod čiarou k odkazu 1a) znie: „1a) Smernica Rady č. 89/336/EHS z 3. mája 1989 v znení smernice č. 91/263/EHS, č. 92/31/EHS, č. 93/68/EHS a č. 93/97/EHS.“.
Odseky 1 a 2 sa označujú ako odseky 2 a 3.
3.	V § 1 ods. 2 sa nahrádzajú slová „prístroje s elektromagnetickým rušením alebo ktorých činnosť môže byť elektromagnetickým rušením ovplyvnená“ slovami „prístroje, ktoré môžu spôsobiť elektromagnetické rušenie alebo ktorých činnosť môže byť elektromagnetickým rušením ovplyvnená“.
4.	V § 1 odsek 3 sa dopĺňa písmenom e), ktoré znie:
„e) oprávnenou osobou osoba, ktorá je rozhodnutím oprávnená vydávať skúšobné protokoly a certifikáty a ktorá spĺňa podmienky podľa prílohy č. 1.“.
5.	V § 2 sa dopĺňa poznámka pod čiarou k odkazu 1) slovami „Nariadenie vlády Slovenskej republiky č. 443/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na rádiové zariadenia a koncové telekomunikačné zariadenia.“.
6.	V § 3 ods. 1 a 3 sa nahrádza slovo „majú“ slovom „musia“.
7.	V § 3 ods. 3 sa nahrádzajú slová „odseku 2“ slovami „noriem uvedených v § 4“.
8.	V § 4 ods. 2 sa za slová „§ 5 ods. 6 zákona“ vkladajú slová „ktoré boli oznámené orgánom Európskych spoločenstiev podľa § 8 ods. 5 zákona“.
9.	V § 4 ods. 3 sa slová „autorizovanou osobou alebo akreditovanou osobou“ nahrádzajú slovami „oprávnenou osobou“.
10.	§ 4 sa dopĺňa odsek 4, ktorý znie:
„(4) Na telekomunikačné zariadenia2) a zariadenia na rádiové vysielanie definované v medzinárodnej zmluve, ktorou je Slovenská republika viazaná,3) vydáva výrobca alebo dovozca vyhlásenie o zhode po tom, čo dostane certifikát typu na dané zariadenie vydaný autorizovanou osobou alebo doklad vydaný príslušným orgánom štátnej správy.
Poznámky pod čiarou k odkazom 2 a 3 znejú:
„2) Zákon č. 195/2000 Z. z. o telekomunikáciách.
3) Vyhláška Ministerstva zahraničných vecí č. 190/1968 Zb. o Medzinárodnom dohovore o telekomunikáciách, Montreaux 1965.“.
11.	§ 5 znie:
„(1) Prístroje, pri ktorých výrobca alebo jeho splnomocnenec (ďalej len „výrobca“) nepoužil alebo len sčasti použil harmonizované slovenské technické normy, alebo ak také normy neexistujú alebo takéto normy nekonkretizujú všetky technické požiadavky, ktoré sa na prístroj vzťahujú, výrobca musí okrem posúdenia zhody uchovávať technickú konštrukčnú dokumentáciu pre potreby orgánov dohľadu (§ 30 zákona). Technická konštrukčná dokumentácia opisuje prístroj a postupy, ktoré sa použili na zabezpečenie zhody prístroja s technickými požiadavkami (§ 1 ods. 2 a § 3) a zahŕňa technickú správu alebo certifikát pričom aspoň jeden z týchto dokumentov vystavila oprávnená osoba. Technická konštrukčná dokumentácia musí byť k dispozícii orgánom dohľadu 10 rokov po tom, čo bol posledný výrobok uvedený na trh.
(2) Ak výrobca nemá sídlo na území Slovenskej republiky alebo v členskom štáte Európskych spoločenstiev, povinnosť poskytnúť v určenej lehote technickú konštrukčnú dokumentáciu orgánom dohľadu prechádza na osobu uvádzajúcu prístroj na trh.
(3) Výrobca pred uvedením na trh vydá na prístroj vyhlásenie o zhode a prístroj označí značkou zhody, ktorá osvedčuje splnenie technických požiadaviek podľa tohto nariadenia, ak je prístroj správne nainštalovaný a používaný v súlade s účelom, na ktorý bol vyvinutý. Vyhlásenie o zhode je povinný výrobca uchovávať 10 rokov od uvedenia posledného výrobku na trh.
(4) Značka zhody podľa odseku 3 sa umiestňuje na prístroj, obal, návod na použitie alebo záručný list.
(5) Výrobca alebo jeho splnomocnenec zabezpečí preklad do štátneho jazyka nevyhnutnej časti dokumentácie, ktorú na základe odôvodnenej žiadosti požaduje orgán dohľadu podľa § 13 ods. 3 zákona. Orgán dohľadu musí v žiadosti rešpektovať požiadavku primeranosti rozsahu požadovanej dokumentácie vo vzťahu k riziku, ktoré určený výrobok predstavuje.
(6) Prístroj, ktorý spĺňa ustanovenia odsekov 1 až 3, sa považuje za prístroj spĺňajúci požiadavky podľa § 3.
(7) Ak prístroj spĺňa ustanovenia tohto nariadenia, nie je možno klásť mu prekážky pri uvádzaní na trh alebo do prevádzky z hľadiska elektromagnetickej kompatibility.“.
12.	§ 6 znie:
„Vyhlásenie o zhode podľa § 13 zákona obsahuje:
a)	identifikačné údaje výrobcu,
b)	identifikačné údaje o prístroji,
c)	opis a určenie prístroja a ďalšie údaje o prístroji,
d)	údaj o použitom spôsobe posúdenia zhody,
e)	zoznam technických predpisov, s ktorými sa vyhlasuje zhoda,
f)	zoznam harmonizovaných slovenských technických noriem alebo iných technických noriem použitých na posúdenie zhody,
g)	text, ktorým osoba vydávajúca vyhlásenie o zhode vyhlasuje a potvrdzuje, že prístroj spĺňa  technické požiadavky,
h)	údaje o autorizovanej osobe, ak ju výrobca alebo dovozca využil pri posudzovaní zhody, číslo certifikátu, dátum vydania a dátum platnosti,
i)	dátum a miesto vydania vyhlásenia o zhode,
j)	meno, priezvisko a funkciu zodpovednej osoby subjektu vydávajúceho vyhlásenie o zhode, podpis a odtlačok pečiatky.“.
13.	§ 7 znie:
„(1) Výrobca alebo dovozca prístrojov vydá vyhlásenie o zhode na základe posúdenia zhody vykonaného autorizovanou osobou.
(2) Výrobca alebo dovozca pred uvedením na trh posúdi zhodu prístroja vyrobeného v Slovenskej republike alebo v členskom štáte Európskych spoločenstiev postupom podľa § 12 ods. 3 písm. a) zákona, vydá vyhlásenie o zhode a umiestni značku zhody podľa § 21 zákona.
(3) Dovozca pred uvedením prístroja na trh zabezpečí posúdenie zhody autorizovanou osobou, vydá vyhlásenie o zhode prístroja vyrobeného mimo Slovenskej republiky alebo mimo členských štátov Európskych spoločenstiev a umiestni značku zhody podľa § 17 ods. 3 zákona.
(4) Označenie vykonávaného právneho aktu Európskych spoločenstiev a Európskej únie je v prílohe č. 2.“.
14.	Prílohy č. 1 a 2 vrátane nadpisu znejú:
„Príloha č. 1
k nariadeniu vlády č. 394/1999 Z. z.
Minimálne požiadavky pre autorizované osoby
Autorizovaná osoba podľa § 11 zákona určená autorizujúcim orgánom spĺňa nasledujúce minimálne požiadavky:
1.	disponuje dostatkom zamestnancov, nevyhnutnými prostriedkami a technickým vybavením,
2.	je technicky spôsobilá a má stálych zamestnancov s požadovanou odbornosťou,
3.	je nezávislá pri vykonávaní skúšok, príprave protokolov, vydávaní certifikátov a vykonávaní overovacej činnosti požadovanej týmto nariadením, zamestnancov a technických zamestnancov vo vzťahu ku všetkým kruhom, skupinám alebo osobám majúcich priamy alebo nepriamy záujem na príslušnom výrobku,
4.	zamestnanci dodržiavajú obchodné tajomstvo,
5.	má poistenie zodpovednosti za škodu spôsobenú zamestnancami, ak tato zodpovednosť nie je pokrytá štátom v rámci legislatívy.
Plnenie požiadaviek podľa bodov 1 a 2 pravidelne kontroluje príslušný oprávnený orgán.
Príloha č. 2
k nariadeniu vlády č. 394/1999 Z. z.
Označenie vykonávaného právneho aktu Európskych spoločenstiev a Európskej únie
Týmto nariadením sa transponujú nasledovné smernice:
1.	Smernica Rady č. 89/336/EHS z 3. mája 1989 v znení smernice č. 91/263/EHS, č. 92/31/EHS, č. 93/68/EHS a č. 93/97/EHS.
2.	Preklad týchto smerníc je na Centrálnej prekladateľskej jednotke sekcie Inštitútu pre aproximáciu práva.“.
Čl. II
Toto nariadenie nadobúda účinnosť 1. apríla 2002, okrem § 7 ods. 2, ktorý nadobudne účinnosť spolu s Protokolom k Európskej dohode o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na druhej strane o posudzovaní zhody a uznávaní priemyselných výrobkov, najneskôr do 31. decembra 2002; súčasne stráca účinnosť § 7 ods. 1.